石港高侯見遺雛鶴輒成十五韵
作者：劉弇
朝代：宋

paragraphs: 我生好鶴乃天性，得自高侯非所祈。
啄插錐芒初穎脫，頂埋丹顆未依稀。
親携竊笑髠籠返，細看恐先喬舄飛。
三島夢魂迷曉色，九秋舞影怯霜威。
長哦自異晨烏啅，瘦骨全勝野雀肥。
無跡可尋華表舊，有程應想洞天歸。
精神瀟灑元非俗，飲喙安閒似見幾。
載以畫船休觖望，浴之野水好生輝。
漢宮舊拂仙入掌，遼海今看羽客衣。
勿爲稻粱生健羨，第令鷄鶩許投依。
鳴皋不隔高騫志，截脛初忘過分譏。
夜砌行聞清露警，午窗終伴醉棋圍。
右軍鵝謾誇真賞，海客鷗空駭暗機。
烟月此生真不負，蓬茅他日肯相違。
片心便擬成高謝，騎去揚州弄晚暉。